Söz birləşmələrini və cümlələri yaradan sözlər məna və sintaktik baxımdan əlaqələnir.
Sintaktik əlaqənin 2 növü var: tabesizlik və tabelilik əlaqəsi.
Tabesizlik əlaqəsi ilə bağlanan sözlərin biri digərinə tabe olmur, hər biri aid olduğu sözlə əlaqələnir.
Tabesizlik əlaqəsində olan sözlərin arasında vergül işarəsi qoyulur və yeri gəldikdə tabesizlik bağlayıcılarından istifadə olunur.
18.
Mətndən tabesizlik əlaqəsində olan sözləri və söz birləşmələrini seçib yazın.
Bakı Azərbaycanın ən gözəl tarixi şəhərlərindən biridir. O, Xəzər dənizi sahilində amfiteatr şəklində yerləşir. Bakının dənizətrafı zonasında bir çox yeniliklər həyata keçirilir. Yeni, müasir binalar tikilir, köhnələr bərpa edilir.
Dənizkənarı bulvarda yerləşən “Xalça Muzeyi”, “Bakı Biznes Mərkəzi”, “Park bulvar”, “Bakı Kristal zalı” və başqa tikililər öz müasir görünüşü və gözəlliyi ilə hamını heyran edir. Dövlət Bayrağı Meydanı da Xəzərin sahilində - Bakı şəhərinin Bayıl sahəsində yerləşir.

- Mətndən mürəkkəb adları seçin.
- Dövlət Bayrağı Meydanının yaranması və açılışı barədə məlumat toplayıb təqdimat (nəqli, təsviri) hazırlayın.

Tərkibində gün sözü olan və təqvimə düşən əlamətdar günlərin adlarında bütün sözlər böyük hərflə yazılır:

Beynəlxalq Qadınlar Günü, Dünya Azərbaycanlılarının Həmrəyliyi Günü və s.

Məşhur tarixi gün və bayramların adlarında sözlərin ancaq əvvəlincisi böyük hərflə yazılır:

İyirmi yanvar (20 Yanvar), Qurban bayramı, Novruz bayramı və s.

19.
Mətndə (səh. 39) işarəsi qoyulmuş yerə əlavə etmək üçün 10-15 cümlədən ibarət mətn tərtib edin. Mətndə mürəkkəb adlardan istifadə edin.
20.
Mətndə (səh. 39) tünd şriftlə verilmiş cümlələrdə adı çəkilən abidələr haqqında hansı məlumata maliksiniz? Həmin abidələr haqqında məlumat toplayıb kiçik mətnlər tərtib edin. Yazacağınız mətnlərin tipini (nəqli, təsviri, yaxud mühakimə xarakterli) özünüz müəyyənləşdirin.