1.
Düzgün tələffüz qaydası və intonasiyaya riayət edərək şeiri rollar üzrə oxuyun.
2.
Necə düşünürsünüz, M.Ə.Sabiri bu şeiri yazmağa hansı səbəblər vadar etmişdir?
3.
Şeirin əsas ideyasını müəyyənləşdirin
4.
Şeirin “qəhrəman”larını “Yaxşılıq itmir” hekayəsinin qəhrəmanları İsrafil ağa və Məşədi İbrahimlə müqayisə edin. Hansı nəticəyə gəldiniz?
5.
Şeir üçün açar sözlər seçin.
6.
Uşqol sözünün mənşəyini müəyyənləşdirin, şeirdə işlənmə şəraitini izah edin və qarşılığını tapın.
7.
Babı sözünün mənasını aydınlaşdırın, ona yaxınmənalı söz tapın. Tapdığınız söz şeirin hansı bəndində işlənmişdir?
8.
Şeirdə müraciət olunan ifadələri tapın və onlarda işlənən durğu işarələrinə diqqət edin.
Cümlədə müraciət olunan şəxsi və ya əşyanı bildirən sözlərə xitab deyilir.
Xitablar, əsasən, adlıq halda olan isim, isimləşən sözlər və ismi birləşmələrlə ifadə olunur. Məsələn:
Oğlumuz, ay Xansənəm, bir yekə pəlvan imiş,
Bəxtəvər olsun başım, bəxtimiz oğlan imiş. (M.Ə.Sabir)
Səndən danışıram, Araz, ay Araz,
Bulan da, durul da, səsimi dinlə. (M.Araz)
Siz ey qədim əfsanələr,
Şeirimə yağ, səsimə yağ! (M.Araz)
Xitablarla həm canlıya, həm də cansıza müraciət etmək olur.
Ey Vətən, torpağın əzizdir mənə.
Ayrılarını könül candan,
Azərbaycan, Azərbaycan! (S.Vurğun)
9.
“Molla Nəsrəddin” jurnalının 16 iyun 1906-cı il tarixli nömrəsindən götürülmüş bu elana hansı müraciət bildirən sözü artırsaq, yerinə düşər?
Bakıda yeni üsul ilə çöp çıxardan arvad əmələ gəlmişdir. Südəmər uşağın boğazından şaftalı çəyirdəyi, balıq gəmiyi, buynuz parçasını asan qayda ilə çıxarır.