Əziz dostlar!

“Doğma dilim, sən ki varsan...” ifadəsi ilə başlanan “Azərbaycan dili” dünyamıza xoş gəlmişsiniz. 8-ci sinifdə siz daha böyük dil vahidləri: söz birləşmələri, cümlə, onların dildəki yeri haqqında məlumat alacaqsınız. Bu bilgilərdən istifadə etməklə ətraf mühiti, həyatı dərk etməyə çalışacaq, düşüncələrinizi başqaları ilə bölüşəcəksiniz. Doğma dilimizlə ifadə olunan hikmət xəzinəsi, xalqımızın mütəfəkkirləri, maraqlı şəxsiyyətləri, onların həyatı və fəaliyyəti ilə tanış olacaq, sətir-sətir oxuduqlarınız sizi düşünməyə, tədqiqata, axtarışa cəlb edəcəkdir. Unutmayın ki, hər birimiz mədəni nitqə yiyələnməliyik. Mədəni nitq isə eyni zamanda qrammatik qaydalara əməl etməyi tələb edir.

Diqqətli olsanız, səylə çalışsanız, oxuduğunuz və dinlədiyiniz mətnlərin məzmununu mənimsəmək, ideyasını müəyyənləşdirməklə yanaşı, özünüz də müxtəlif xarakterli mətnlər yazmaq və tərtib etmək bacarıqlarına yiyələnəcəksiniz.

Layihələr hazırlamağı da unutmayın. Siz il ərzində həmin layihələr üzrə işlərə cəlb ediləcəksiniz. Layihələrin hazırlanması üçün Azərbaycan dili dərsliyiniz sizə istiqamət verəcək. Bu dərs ili ərzində sizə aşağıdakı layihələri həyata keçirmək təklif olunur:

1) qəzet hazırlamaq;
2) kompleks lüğət hazırlamaq.

Sizə uğurlar diləyirik!

Dərslikdəki QR kodlara müraciət edərək mövzu ilə əlaqədar
maraqlı məlumat əldə edə bilərsiniz.