Zeynalabdin özünəməxsus təmkinlə: “O deyənin məqsəd, əqidə və tinətindən asılıdır. Şir əsillidirsə, Şirvan, şər əsillidirsə, Şərvan kimi yozacaq. Mən Şirvana - Vətənimə gedirəm”, - deyə cavab verir.

Gəncin təmkinini pozmadan verdiyi cavab dərvişin xoşuna gəlir, “adım Sakitdir”, - deyə özünü təqdim edir. Zeynalabdin öz-özünə: “Bu az ömrümdə bir dəvə yükündən çox kitab oxumuş... Lakin bu səfərim mənə daha çox şey öyrətdi”, - deyə düşünür.

Bir neçə gündən sonra Şamaxıya çatan Zeynalabdin doğmaları ilə görüşür. ...Az sonra isə onun 37 illik səyahəti başlayacaq, dünyanın yarısından çoxunu gəzib dolaşacaqdı.

Zeynalabdin Şirvani təkcə səyyah və coğrafiyaşünas olmamış... Bir sıra elmi əsərlər yazmış, tarixçi, etnoqraf, ədib, şair və böyük islam alimi olmuşdur.

Muxtar Cəfərli
1.
Mətndə hansı abzas yerində deyil? Həmin abzası və onun yerini müəyyənləşdirin.
2.
Mətnin tərkib hissələrini müəyyən edin və və fikrinizi əsaslandırın.
3.
Hansısa ölkəyə, şəhərə və ya rayona səyahət edərkən ilk anda diqqətinizi nə cəlb edir? Səfəriniz nə ilə bağlı olur?
4.
Fərqləndirilmiş sözlərin leksik mənasını izah edin.
5.
Mükəmməl, əqidə sözlərinə yaxınmənalı sözlər tapın və seçiminizi nümunələrlə əsaslandırın.
6.
Təmkin və səbir sözləri sinonim ola bilərmi? Fikirlərinizi nümunələrlə əsaslandırın.
7.
Əsnasında sözünü hansı sözlə əvəz etsək, “Səfər əsnasında onun qabiliyyəti, ədəbi və təmkini bir dərvişin xoşuna gəlir” cümləsinin məzmununa xələl gəlməz?
8.
Məslək və məqsəd sözlərinin məna fərqini izah edin.
9.
Aşağıdakı ifadələri həm söz, həm də söz birləşməsi kimi cümlədə işlədin. Həmin sözlərin məna fərqini izah edin.
özünəməxsus, pərdə arxası, ağsaqqal, türkdilli, ağciyər
Nümunə:
Ağciyər sözdür, leksik mənası qorxaq, zəif deməkdir.
Ağ ciyər söz birləşməsidir, leksik mənası insanda hava tənəffüsü orqanı deməkdir.