Qızıllar gələnə qədər heyətdən (səs?səmir) çıxmır. İsrafil ağa inanmırmış ki, Məşədi İbrahimdə bu qədər qızıl olsun. Müseyibin gətirdiyi qızılları görən İsrafil ağa (xeyir?dua) verir:

– Məndən keçdi. Allah xeyir versin, Məşədi İbrahim, - deyir, - sağlıqla yaşayasan.

...Qori seminariyasının Azərbaycan şöbəsi Qazaxa köçürüləndə səxavətli, xeyirxah niyyətli Məşədi İbrahim öz şəxsi mülkünü seminariyanın direktoru Firidun bəy Köçərliyə bağışlayır. Bu, səbəbsiz deyildi.

1914-cü ildə (hər?tərəfli) maddi imkanı olan səxavətli maarifpərvər Məşədi İbrahim oğlu Müseyibi Qoriyə aparıb seminariyaya qəbul etdirir. İlk dəfə görüşüb tanış olduğu Firidun bəy Köçərli ilə dostluğun binasını qoyur. Təəssüf ki, ipə-sapa yatmayan, dəliqanlı gənc Müseyib (il?yarım) oxuduqdan sonra seminariyanı atıb Qazaxa qayıdır. Vaxtını Kürdə balıq tutmaqda, çöldə dovşan ovunda, müxtəlif əyləncələrdə keçirir.

Məşədi İbrahim isə oğlunun bu bivec hərəkətlərinə yanıb-yaxılırmış. O, Qazaxdan və onun kəndlərindən bir neçə kasıb, kimsəsiz uşağa maddi cəhətdən kömək edib Qori seminariyasına oxumağa göndərir. Oğlundan bir şey çıxmayacağını görən Məşədi İbrahim kimsəsizləri oxutmaqla təsəlli tapır.

Şəmistan Nəzirli, “Qoridən gələn qatar” sənədli povestindən
1.
Məşədi İbrahim öz şəxsi mülkünü nə üçün seminariyaya bağışlayır? Məşədi İbrahimin oğlunun hərəkətinə münasibət bildirin.
2.
Sizcə, mətnə verilən ad məzmuna uyğundurmu? Fikrinizi nə ilə əsaslandırarsınız? Siz mətnə hansı adı verərdiniz?
3.
Mətndən çıxan əsas fikri müəyyən edin. Sizcə, ideyanı hansı abzasa əsasən müəyyənləşdirmək olar?
4.
Mətnlə bağlı fikirlərdən düzgün olanları seçin.
1.Mətn nəqlidir.
2. Mətndə faktlardan istifadə edilməmişdir.
3. Mətndə təsvirlərdən geniş istifadə olunmuşdur.
4. Mətndə konkret faktlardan istifadə edilmişdir.
5. Mətndə nitq etiketlərindən də istifadə edilmişdir.
6. Mətndə abzaslar arasında əlaqə gözlənilməmişdir.
A) 2, 3, 6
B) 1, 4, 5
C) 1, 4, 5, 6
D) 1, 2, 3, 6
E) 4, 5, 6
5.
Hikmətli sözlərdən hansı mətnin məzmununa uyğundur?
A) Çalış, öz xalqının işinə yara,
Geysin əməlinlə dünya zərxara. (Nizami Gəncəvi)
B) Xalqın, vətənin taleyi hər bir insanın taleyinə çevrilməlidir. ( Heydər Əliyev )
C) Xoşbəxtliyin yolu sevgi və insanlara hörmətdən keçir. (Viktor Hüqo )
D) Hər bir iş yalnız başlanğıcında çətin görünür. ( Tomas Karleyl )
E) Elmi olan güclü olar. ( Əbülqasim Firdovsi )