14.
Verilmiş cümlələrdə tərzi-hərəkət zərfliklərinin ifadə vasitələrini tapın və hansı cümlə üzvü ilə əlaqələndiyini deyin.
1. Xoşbəxtliyə nail olmaq üçün xalqa xidmət etmək və insanlara məhəbbətlə yanaşmaq lazımdır. ( Demosfen ) 2. Özündən böyüklərə hörmətlə yanaş ki, sənə də o cür yanaşsınlar. 3. Bahar heyrətlə ətrafa baxır, gördüklərinə inanmaq istəmirdi. ( M. Cəlal ) 4. İndi bütün bunları xatırlayır, hıçqıra-hıçqıra ağlayırdı. ( Varis ) 5. Teymur başındakı dözülməz ağrıya əhəmiyyət vermədən gedir, evlərinə çatmağa tələsirdi. ( H.Seyidbəyli )

- Qüvvətli və qüvvətlə, heyrətli və heyrətlə sözlərinin qrammatik cəhətdən fərqini izah edin. Fikirlərinizi əsaslandırın.
- Hansı cümlədə tərzi-hərəkət zərfliyi olmadı?

15.
Verilmiş nümunədən istifadə edərək öyrəndikləriniz əsasında tərzi-hərəkət zərfliyi ilə təyinin oxşar və fərqli xüsusiyyətlərini müəyyənləşdirin. Fikirlərinizi bədii ədəbiyyatdan seçilmiş nümunələrlə əsaslandıraraq kiçik bir mətn tərtib edin.

- Mətni yazarkən daha çox hansı sözlərdən istifadə etdiniz?
- Nə üçün? Hazırladığınız mətni bu vaxta qədər yazdığınız hər hansı bir dialoqla müqayisə edin. Müqayisələr əsasında elmi və bədii mətnləri fərqləndirin.