Nar ağacı o vaxt bu sözlərin mənasını başa düşməmişdi. İndi narların yetişən vaxtı daş hasar söküləndə ağac ətrafda baş verənləri gördü. Meyvə ağaclarının çoxu böyrü üstə düşmüş, meyvələr ətrafa səpələnmişdi. Birdən “dəmir əjdaha”nın zəhmli səsi eşidildi. O, nar ağacına tərəf gəlirdi. Ağacın ürəyi əsdi, o, var gücü ilə qışqırdı: “Hara gəlirsən? Axı hələ yetişən narları dərməyiblər, mənim balalarımı məhv eləmə!”

Onun səsini eşidən olmadı. “Dəmir əjdaha” ağacın üzərindən keçib narları əzdi. Ağac “qanına qəltan” oldu. Zirehli maşının nəhəng təkərləri də “nahaq qana” bulandı. Qıpqırmızı, iri bir nar diyirlənib yolun ortasına düşdü. Paralanan narın bir dənəsi kənara sıçradı. Nar dənəsi mərcan kimi parlayırdı. O, parçalanan “ana”sına baxdı və ona tərəf can atdı. Qolu-budağı qırılmış nar ağacı əzilən narlara baxdıqca ürəyi qana dönürdü. O, nar dənəsini görəndə dözə bilmədi. Ağac qırılmış budağını nar dənəsinə tərəf uzatdı. Nar dənəsi də budağa tərəf boylandı. Amma budaq nar dənəsinə yetişə bilmədi. Nar dənəsi yetim uşaq kimi kimsəsiz, köməksiz qalmışdı. Onun “qırmızı gözləri” yaşla dolmuşdu. Ətrafa baxanda onu vahimə bürüyürdü. O, əzilən narlara, qırılan ağaclara baxıb dərindən ah çəkdi. Nar dənəsi fikirləşdi ki, uzun illərin zəhməti nəticəsində ərsəyə gələn ağacları bir anda məhv edən zalımlar canlı insanları da belə soyuqqanlılıqla məhv edərlər.

Nar dənəsi qüssədən büzüşüb kiçildi, balacalaşıb torpağın içində görünməz oldu.

Kim bilir, bəlkə, bu nar dənəsi bir vaxt cücərib böyük, qollu- budaqlı bir ağac olacaq. Onda düşmənlər biləcəklər ki, heç nəyi, heç kimi məhv etməklə onun nəslini, kökünü kəsmək olmaz!

Bəzən balaca bir qığılcımdan böyük bir məşəl yaranır!

Gülarə Munis
1.
Sizcə, əsərdə hansı dövrün hadisələrindən bəhs edilir?
2.
Müəllif müharibənin dəhşətlərini göstərmək üçün niyə məhz nardan istifadə etmişdir?
3.
Mətnin əvvəlində Nizamidən epiqraf kimi verilmiş kəlamı şərh edin və fikirlərinizi mətndəki hadisələrlə əlaqələndirin.
4.
“Xoca” filminə baxın, filmdəki hadisələri hekayədəki hadisələrlə müqayisə edin və müzakirə aparın.
5.
Müasir dövrdə baş vermiş hadisələrdən istifadə edərək hekayənin ardını yazın. Hekayənin ardını yazmaq üçün 2020-ci il 27 sentyabr - 8 noyabr tarixində baş vermiş Vətən müharibəsi haqqında ətraflı məlumat toplayın.
6.
Şəkli təsvir edin və sualları cavablandırın.

- Rəsm mətndəki hadisələrə nə dərəcədə uyğundur?
- Fikrin çatdırılmasında rolu varmı?
- Rəsm düzgün çəkilibmi?